একে নোটবাতিলের জের বলাই যায়। কারণ সাম্প্রতিক একটি আন্তর্জাতিক সংস্থার রিপোর্ট বলছে, নোটবাতিলের পরে ১০০ কোটির ক্লাব থেকে ১১ জন ভারতীয়র নাম কাটা গিয়েছে। এখনও অবশ্য দেশের সবথেকে ধনী ব্যক্তি হিসেবে এক নম্বরে রয়েছে রিলায়েন্স গ্রুপের কর্ণধার মুকেশ অম্বানি। তিনি ১ লক্ষ ৭৫ হাজার কোটি টাকার মালিক। গোটা পৃথিবীর ধনী ব্যক্তিদের মধ্যে ২৮ নম্বরে রয়েছেন মুকেশ।
হারুন গ্লোবাল রিচ লিস্ট ইন্ডিয়া শীর্ষক এই রিপোর্ট অনুযায়ী, দেশে একশো কোটির মালিকের সংখ্যা কমলেও সামগ্রিক ভাবে দেশের সবথেকে ধনী ব্যক্তিদের সম্পদের পরিমাণ গত বছরের তুলনায় প্রায় ১৬ শতাংশ বৃদ্ধি পেয়েছে।
আরও পড়ুন
পৃথিবীর ১৯টি দেশের থেকে ধনী জিও-র মালিক! জানেন তাদের নাম?
তালিকা অনুযায়ী মুকেশ অম্বানির পরেই দ্বিতীয় স্থানে রয়েছেন শিল্পপতি এসপি হিন্দুজা এবং তাঁর পরিবার (১ লক্ষ ১ হাজার কোটি টাকার সম্পত্তির মালিক)। তৃতীয় স্থানে রয়েছেন সান ফার্মার প্রতিষ্ঠাতা দিলীপ সাংভি, তাঁরও মোট সম্পদের পরিমাণ (৯৯ হাজার কোটি টাকার সম্পত্তির মালিক)।
চতুর্থ স্থানে রয়েছেন রিয়েল এস্টেট টাইকুন পালনজি মিস্ত্রি। তাঁর সম্পত্তির পরিমাণ ৮২ হাজার ৭০০ কোটি টাকা। আর্সেলর মিত্তল গোষ্ঠীর চেয়ারম্যান শিল্পপতি লক্ষ্মী মিত্তল ধনীতম ভারতীয়দের তালিকায় পাঁচ নম্বরে রয়েছেন। তাঁর মোট সম্পত্তির পরিমাণ ৮১ হাজার ৮০০ কোটি টাকা।